Na temelju članka 10., st. 1. Zakona o osnivanju Sveučilišta u Zadru („Narodne novine“ br. 83/02.) i članka 12. stavka 3. točke 2. Zakona o visokom obrazovanju i znanstvenoj djelatnosti („Narodne novine“ br. 119/22) i članka 12. Statuta Sveučilišta u Zadru (siječanj 2023.), Senat Sveučilišta u Zadru na VII. redovitoj sjednici u ak. godini 2022./2023., održanoj 25. travnja 2023. godine, donosi

PRAVILNIK O SPECIJALISTIČKIM STUDIJIMA

# I. OPĆE ODREDBE

**Članak 1.**

Ovaj Pravilnik uređuje ustroj i izvedbu sveučilišnih specijalističkih studija (dalje: specijalistički studij), upis na studije, izvođenje nastave, mentorstvo, ispite, prihvaćanje teme, izradu, ocjenu, obranu specijalističkog rada, diplomu i promociju, nastavak prekinutog studija, prijelaz na studij, nadležna tijela, oduzimanje akademskog stupnja, evidenciju i dokumentaciju o studentima, praćenje kvalitete, te prijelazne i završne odredbe specijalističkih studija koji se izvode na Sveučilištu u Zadru (u daljnjem tekstu: Sveučilište).

Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

# II. USTROJ I IZVEDBA SPECIJALISTIČKIH STUDIJA

**Članak 2.**

## Specijalistički studij izvodi se na poslijediplomskoj razini.

## Specijalistički studij osposobljava studenta za zapošljavanje na poslovima koji zahtijevaju visoka specijalistička znanja, vještine i kompetencije (HKO razina 7.2.).

## III. SPECIJALISTIČKI STUDIJI

**Članak 3.**

Specijalistički studij traje najmanje jednu godinu, a najviše dvije godine i njegovim se završetkom stječe najmanje 60 ECTS bodova, a najviše 120 ECTS bodova.

Završetkom specijalističkog studija student stječe akademski naziv specijalist uz naznaku struke (spec. uz naznaku struke).

**Članak 4.**

Specijalistički studij ustrojava se i izvodi u skladu s nastavnim programom i nastavnim planom studija, koji donosi Senat, u skladu sa Zakonom o visokom obrazovanju i znanstvenoj djelatnosti (dalje: Zakon), te pod uvjetom da su osigurane kadrovske i materijalne pretpostavke.

# IV. STUDIJSKI PROGRAM SPECIJALISTIČKOG STUDIJA

# Članak 5.

Studijskim programom sveučilišnog specijalističkog studija utvrđuje se sadržaj specijalističkog studija, popis obveznih i izbornih premeta, stjecanje ECTS bodova, izborne aktivnosti, mogućnost boravka na domaćim i inozemnim visokim učilištima, uvjeti za izradu i obranu specijalističkog rada, popis potencijalnih mentora i dr.

Sadržaj studijskog programa detaljnije je propisan Pravilnikom o studijima i studiranju, izvedbenim planom nastave te Vodičem kroz studij za svaki pojedini specijalistički studij.

#### V. UPIS NA SPECIJALISTIČKI STUDIJ

**Članak 6.**

Specijalistički studij može upisati osoba koja je završila odgovarajući sveučilišni diplomski studij ili sveučilišni integrirani prijediplomski i diplomski studij. Iznimno, specijalistički studij može upisati i osoba koja je završila stručni diplomski studij uz polaganje razlikovnih ispita koje određuje visoko učilište odnosno uz najmanje pet godina radnoga staža u području izvođenja studija. Uvjete upisa na specijalistički studij odlukom utvrđuje visoko učilište.

Student koji je upisao specijalistički studij ili drugi specijalistički studij može podnijeti molbu da mu se odobri prijelaz na specijalistički studij te da mu se prizna razdoblje studija, odnosno ispiti iz pojedinih nastavnih predmeta.

Odluku o prijelazu donosi Vijeće sveučilišnih specijalističkih studija na prijedlog Vijeća specijalističkog studija. Imenovano povjerenstvo na razini pojedinog specijalističkog studija utvrđuje koja se razdoblja studija, odnosno ispiti iz kojih nastavnih predmeta studentu mogu priznati i utvrđuje pripadajući broj ECTS-a.

Sadržaj koji se u okviru drugih programa cjeloživotnog učenja izvodi na Sveučilištu može se priznati u obliku odgovarajućih ECTS-a na sveučilišnom specijalističkom studiju.

Odluku o priznanju sadržaja iz okvira drugih programa cjeloživotnog učenja i o pripadajućem broju ECTS-a donosi Vijeće sveučilišnih specijalističkih studija na prijedlog Vijeća specijalističkog studija.

Strani državljani prilikom upisa imaju jednaka prava kao i hrvatski državljani uz obvezu plaćanja studija na način određen zakonom i općim aktom Sveučilišta odnosno njegova odjela.

Dodatni kriteriji i uvjeti za upis sveučilišnog specijalističkog studija utvrđuju se aktima nositelja studija.

**Članak 7.**

Upis studenata na specijalistički studij provodi se na temelju javnog natječaja koji se objavljuje u dnevnom tisku i na mrežnoj stranici Sveučilišta, u pravilu šest mjeseci prije početka nastave.

Odluku o raspisu natječaja za upis studenata na specijalistički studij donosi Senat.

Javni natječaj sadrži sljedeće podatke:

- naziv sveučilišnog specijalističkog studija (znanstveno područje i polje ili područja i polja kojima pripada ako se radi o interdisciplinarnom studiju),

- naziv nositelja specijalističkog studija,

- trajanje studija, studentsko opterećenje izraženo u ECTS bodovima,

- uvjete koje treba ispunjavati pristupnik za upis na specijalistički studij (posebno uvjete za pristupnike koji su stekli ranije kvalifikacije po studijskim programima prije akademske 2005./2006. godine.),

- broj upisnih mjesta na specijalističkom studiju,

- način provođenja mogućeg razredbenog postupka, kriterij odabira,

- rok za prijavu i upis, iznos školarine, te dokumente koji se prilažu prijavi za upis.

**Članak 8.**

Pristupnik podnosi prijavu na natječaj za upis na specijalistički studij u roku utvrđenom u natječaju.

Uz prijavu na javni natječaj, pristupnik u preslici prilaže potrebne dokumente utvrđene u javnom natječaju.

**Članak 9**.

Na prijedlog Vijeća specijalističkog studija, Vijeće sveučilišnih specijalističkih studija utvrđuje listu izabranih pristupnika za upis na specijalistički studij te je objavljuje na mrežnoj stranici Sveučilišta, uz unaprijed potpisani informirani pristanak pristupnika.

Pristupnici koji su ostvarili pravo upisa na specijalistički studij zaključuju ugovor o studiranju. Ugovorom o studiranju između nositelja sveučilišnog specijalističkog studija i pristupnika koji je ostvario pravo upisa na specijalistički studij uređuju se međusobna prava i obveze tijekom studiranja na specijalističkom studiju.

**VI. NASTAVA SVEUČILIŠNOG SPECIJALISTIČKOG STUDIJA**

**Članak 10.**

Nastava sveučilišnog specijalističkog studija izvodi se prema nastavnom planu i programu sveučilišnog specijalističkog studija i uključuje obvezne i izborne kolegije.

Nastava počinje načelno početkom akademske godine, a ustrojava se i izvodi po semestrima.

Student je dužan izvršiti obveze predviđene nastavnim planom i programom pojedinog specijalističkog studija.

Nastava se izvodi na hrvatskom jeziku, a može i na nekom drugom jeziku ako je na taj način ustrojen sam specijalistički studij.

# VII. ISPITNI ROKOVI I NAČIN PROVOĐENJA ISPITA

Članak 11.

Ispitni rokovi i način provođenja ispita detaljnije su propisani u programu studija i izvedbenim planovima nastave pojedinog kolegija.

VIII. MENTORI

**Članak 12.**

Studentu sveučilišnog specijalističkog studija obvezno se imenuje mentor za izradu specijalističkog rada.

Za mentora studentu sveučilišnog specijalističkog studija imenuje se nastavnik u znanstvenom ili znanstveno-nastavnom zvanju: znanstveni suradnik – docent, viši znanstveni suradnik – izvanredni profesor i znanstveni savjetnik – redoviti profesor, znanstveni savjetnik u trajnom zvanju – redoviti profesor u trajnom zvanju ili *professor emeritus*.

Za mentora se može imenovati nastavnik koji sudjeluje u izvođenju nastave na specijalističkom studiju.

Studentu sveučilišnog specijalističkog studija iznimno se može imenovati i komentor.

**Članak 13.**

Mentor u pravilu može voditi najviše 3 (troje) studenata specijalističkih studija istodobno.

**Članak 14.**

Mentor pomaže studentima tijekom sveučilišnog specijalističkog studija te prati njihov rad i dostignuća, posebice im pomaže u izboru odgovarajuće literature, upućuje ih u rad te im pomaže u pripremi teme i izradi specijalističkog rada.

Mentor je obvezan najmanje jednom semestralno održati konzultacije sa studentom specijalističkog studija.

**Članak 15.**

Vijeće sveučilišnih specijalističkih studija na prijedlog Vijeća sveučilišnog specijalističkog studija imenuje mentora uz njegovu osobnu suglasnost.

**IX. STJECANJE I GUBITAK STATUSA STUDENTA**

**Članak 16.**

Status studenta na specijalističkom studiju stječe se upisom na specijalistički studij na način utvrđen ovim Pravilnikom.

Studenti su obvezni završiti studij u roku koji je dvostruko dulji od propisanog trajanja studija.

Na obrazloženi pisani zahtjev studenta i nakon očitovanja voditelja sveučilišnog specijalističkog studija Vijeće sveučilišnih specijalističkih studija može, ako za to postoje opravdani razlozi, odobriti produljenje studija u trajanju do pet godina od dana upisa, s tim da se vrijeme kroz koje studentu miruju obveze, ne računa u vrijeme produžetka.

**Članak 17.**

Student ima pravo na mirovanje obveza:

* u vrijeme korištenja prava vezanih uz zaštitu roditeljstva (rodiljinih, roditeljskih i posvojiteljskih dopusta);
* za vrijeme bolovanja dužih od tri mjeseca;
* u drugim opravdanim slučajevima predviđenim zakonom ili općim aktom Sveučilišta.

Student je dužan podnijeti zamolbu za mirovanje obveza s dokumentacijom u roku od 15 dana od dana nastupa razloga za mirovanje obveza.

Postupak odobravanja prava na mirovanje obveza definiran je Pravilnikom o studijima i studiranju.

**Članak 18.**

Status studenta prestaje:

* završetkom studija;
* ispisom sa studija;
* neplaćanjem dospjelih iznosa školarina i drugih naknada u rokovima propisanima u ugovoru o studiranju;
* isključenjem temeljem stegovne odluke nakon provedenog postupka prema općem aktu Sveučilišta;
* u drugim slučajevima predviđenim općim aktom Sveučilišta.

**Članak 19.**

U slučaju prekida studija dužeg od dvije godine, student može nastaviti studij samo na temelju odluke Vijeća sveučilišnih specijalističkih studija uz prethodnu suglasnost Vijeća specijalističkog studija. U tom slučaju školarina se utvrđuje prema cijeni određenoj za generaciju studenata s kojom nastavlja studij.

# X*.* SPECIJALISTIČKI RAD

**Članak 20.**

Specijalistički rad je samostalan rad kojim student dokazuje da je stekao specijalizirana stručna znanja potrebna za obavljanje visokostručnih poslova.

**XI. PRIJAVA TEME SPECIJALISTIČKOG RADA**

**Članak 21.**

Prijava teme specijalističkog rada sadrži:

- naslov,

- predmet istraživanja,

- svrhu i ciljeve istraživanja,

- obrazloženje istraživačkih problema, radne hipoteze i teza,

- metodologiju rada,

- okvirni sadržaj,

- očekivani doprinos,

- primjenu rezultata istraživanja,

- popis literature, priloga i izvora informacija.

Uz prijavu teme specijalističkog rada student obvezno prilaže:

- pismenu suglasnost mentora,

- obrazloženu suglasnost etičkog povjerenstva nositelja studija ako se istraživanje provodi na ljudima, životinjama i materijalu ljudskog ili životinjskog porijekla.

Pravila u postupku prijave teme specijalističkog rada dodatno su pojašnjena *Uputom za prijavu teme specijalističkog rada Sveučilišta u Zadru.*

### XII. PRIHVAĆANJE TEME SPECIJALISTIČKOG RADA

**Članak 22.**

Nakon primitka prijave teme specijalističkog rada, Vijeće sveučilišnog specijalističkog studija odlučuje o prihvaćanju teme specijalističkog rada.

Vijeće sveučilišnog specijalističkog studija može:

* prihvatiti temu specijalističkog rada,
* predložiti doradu teme,
* odbiti temu specijalističkog rada.

Nakon odobrenja teme student može pristupiti izradi specijalističkog rada.

# XIII. IZRADA SPECIJALISTIČKOG RADA

**Članak 23.**

Specijalistički studij završava polaganjem ispita, izvršenjem drugih studijskih obveza te izradom i obranom specijalističkog rada. Visoko učilište dužno je objaviti specijalistički rad u roku od 30 dana od dana obrane na nacionalnom repozitoriju odnosno repozitoriju visokog učilišta.

Na poseban zahtjev studenta, a uz suglasnost Vijeća specijalističkih studija, specijalistički rad se može pisati i braniti na jednom od jezika koji se predaje na Sveučilištu u Zadru.

U slučaju izrade rada na stranom jeziku, potrebno je priložiti prošireni sažetak na hrvatskom jeziku (najmanje osam kartica autorskog teksta).

**Članak 24.**

Student na posebnom obrascu podnosi prijavu za ocjenu specijalističkog rada.

Zahtjevu se prilaže:

* životopis studenta na standardiziranom obrascu,
* potvrda o ispunjavanju svih obveza predviđenih programom specijalističkog studija,
* pismena suglasnost mentora da rad zadovoljava kriterije specijalističkog rada,
* neuvezani primjerci specijalističkog rada (broj članova stručnog povjerenstva +1),
* potvrda iz sustava Turnitin o provjeri podudarnosti rada s drugim izvorima,
* kratak sažetak specijalističkog rada (najduže jedna kartica teksta)

Izrada i opremanje specijalističkih radova propisani su uputama koje su dostupne na mrežnoj stranici Ureda za poslijediplomske studije.

**Članak 25.**

Student treba predati specijalistički rad na ocjenu najkasnije 24 mjeseca po završetku zadnjeg semestra.

Iz opravdanih razloga, na zamolbu studenta, rok iz stavka 1. ovog članka Vijeće sveučilišnih specijalističkih studija može na prijedlog Vijeća sveučilišnog specijalističkog studija produžiti najviše za 12 mjeseci.

Ako student ni nakon predviđenog roka ne preda izrađeni specijalistički rad, dužan je ponovno upisati posljednji semestar studija.

**XIV. OCJENA SPECIJALISTIČKOG RADA**

**Članak 26.**

Specijalistički rad može se predati u proceduru ocjene samo ako je kandidat ovjerio sve semestre, položio propisane ispite i druge studijskim programom predviđene aktivnosti izražene u ECTS-ima, te podmirio sve financijske i druge obveze predviđene programom studija.

Ured za poslijediplomske studija ovjerava i potvrđuje uredno izvršenje svih obveza studenta.

**Članak 27.**

Specijalistički rad ocjenjuje se u odvojenim izvješćima članova stručnog povjerenstva za ocjenu specijalističkog rada. Izvješća se podnose najkasnije u roku od 3 (tri) mjeseca od dana primitka rada.

Stručno povjerenstvo za ocjenu specijalističkog rada sastoji se od neparnog broja članova (najmanje tri, a najviše pet) koji su na znanstveno-nastavnom radnom mjestu odnosno znanstvenomzvanju i koji supriznati stručnjaci u području iz kojeg je tema specijalističkog rada. Uz stručno povjerenstvo imenuje se i jedan zamjenski član koji mijenja člana stručnog povjerenstva u slučaju njegove spriječenosti.

Mentor ili komentor ne mogu biti članovi stručnog povjerenstva za ocjenu specijalističkog rada.

Članove stručnog povjerenstva za ocjenu specijalističkog rada imenuje Vijeće sveučilišnih specijalističkih studija na prijedlog Vijeća pojedinog sveučilišnog specijalističkog studija.

**Članak 28.**

Izvješće stručnog povjerenstva za ocjenu specijalističkog rada treba sadržavati:

* kratak prikaz sadržaja rada (piše samo predsjednik povjerenstva),
* mišljenje i ocjenu rada s osvrtom na primijenjene metode,
* zaključak u kojem se izrijekom navodi doprinos specijalističkog rada te prijedlog Vijeću sveučilišnog specijalističkog studija i Vijeću specijalističkih studija za prihvaćanje pozitivne odnosno negativne ocjene.

Na prijedlog stručnog povjerenstva za ocjenu specijalističkog rada i Vijeća sveučilišnog specijalističkog studija Vijeće sveučilišnih specijalističkih studija donosi odluku o prihvaćanju specijalističkog rada i njegovoj obrani ili vraćanju rada studentu na doradu prema uputama i primjedbama stručnog povjerenstva, uz pisane primjedbe.

# XV. OBRANA SPECIJALISTIČKOG RADA

**Članak 29.**

Kad Vijeće sveučilišnih specijalističkih studija prihvati pozitivnu ocjenu specijalističkog rada, u pravilu na istoj sjednici imenuje stručno povjerenstvo za obranu specijalističkog rada od najmanje tri člana i jednog zamjenika koji su nastavnici na znanstveno-nastavnom radnom mjestu sa Sveučilišta u Zadru ili sa institucije s kojom se izvodi zajednički ili združeni studij te ga ovlašćuje da odredi datum i mjesto održavanja obrane specijalističkog rada.

Stručno povjerenstvo za obranu specijalističkog rada određuje dan i mjesto obrane specijalističkog rada vodeći računa o prijedlogu mentora i studenta.

Članovi stručnog povjerenstva za ocjenu specijalističkog rada mogu biti i članovi stručnog povjerenstva za obranu.

Obrana specijalističkog rada se iznimno može organizirati i online, uz korištenje nekog video sustava sinkrone komunikacije. Pri tome javnosti treba biti dostupna poveznica za praćenje tako organizirane obrane. Ured za poslijediplomske studije osigurava poveznicu na zahtjev zainteresirane osobe. U pravilu student i predsjednik stručnog povjerenstva trebaju biti nazočni u dvorani u kojoj je planirana obrana specijalističkog rada, dok drugi članovi mogu sudjelovati online.

# Obrana specijalističkog rada provodi se najkasnije u roku mjesec dana od dana prihvaćanja pozitivnog izvješća.

Na mrežnoj stranici Sveučilišta objavljuje se ime i prezime studenta, naslov specijalističkog rada, sažetak rada**,** ime i prezime mentora (i komentora) sastav stručnog povjerenstva za obranu, te vrijeme, dan i mjesto obrane specijalističkog rada najmanje osam dana prije dana utvrđenog za obranu.

**Članak 30.**

Na obrani specijalističkog rada predsjednik stručnog povjerenstva otvara postupak obrane te iznosi opće podatke o studentu i rezultatima njegovog studija.

Nakon izvješća predsjednika stručnog povjerenstva, student izlaže sadržaj specijalističkog rada i objašnjava rezultate i zaključke do kojih je došao u svom radu.

Kad student izloži sadržaj specijalističkog rada, članovi stručnog povjerenstva postavljaju pitanja i iznose komentare na rad, a mogu tražiti i objašnjenja u vezi s radom i obranom.

Student je dužan odgovoriti na pitanja članova stručnog povjerenstva te dati tražena objašnjenja.

U postupku obrane specijalističkog rada pitanja mogu postavljati i slušatelji, pri čemu se pitanja evidentiraju te je na njih student također dužan odgovoriti.

Kad stručno povjerenstvo zaključi da se o predmetu obrane dovoljno raspravljalo, predsjednik stručnog povjerenstva priopćuje da je obrana zaključena, a stručno povjerenstvo se povlači na vijećanje i odlučivanje glasovanjem.

Povjerenstvo većinom glasova donosi odluku o tome je li pristupnik specijalistički rad obranio.

Isti specijalistički rad može se braniti samo jednom.

**Članak 31.**

O obrani specijalističkog rada sastavlja se zapisnik, koji sadrži:

- ime i prezime studenta,

- naziv i usmjerenje specijalističkog studija,

- naslov rada,

- podatak o datumu prihvaćanja izvješća stručnog povjerenstva za ocjenu specijalističkog rada,

- datum obrane,

- pitanja članova stručnog povjerenstva i pitanja slušateljstva,

- odluku o rezultatu obrane,

- potpis članova stručnog povjerenstva i

- potpis zapisničara.

Nakon uspješno obranjenog specijalističkog rada, student u specijalistički rad dodaje list (ujednačeni obrazac temeljne dokumentacijske kartice) s podacima o autoru rada, sastavu stručnog povjerenstva za ocjenu, stručnog povjerenstva za obranu te datumom obrane.

Uvezani specijalistički rad u tri primjerka i elektroničku inačicu na prijenosnoj memoriji student predaje Uredu za poslijediplomske studije u roku od mjesec dana od dana obrane. Broj tiskanih primjeraka ovisi o broju članova stručnog povjerenstva i mogućih komentora. Mentor, komentor i članovi povjerenstva mogu se izjasniti o tome da im nije potrebno dostaviti uvezani primjerak rada, pri čemu potpisuju izjavu o odricanju od primjerka uvezanog rada.

Uz predani specijalistički rad dostavlja se i potvrda potpisana od strane mentora ili nastavnika kojeg je ovlastilo Vijeće sveučilišnog specijalističkog studija o tome da je specijalistički rad prošao provjeru u sustavu za provjeru izvornosti rada.

Po jedan primjerak specijalističkog rada predaje se knjižnici i arhivi nositelja studija, a elektronička inačica se pohranjuje u Digitalni repozitorij specijalističkih radova Sveučilišta u Zadru te Nacionalne i sveučilišne knjižnice u Zagrebu.

# XVI. DIPLOME I PROMOCIJE

**Članak 32.**

O završetku sveučilišnog specijalističkog studija studentu se izdaje diploma u skladu s odredbama Zakona.

Diplomu sveučilišnog specijalista izdaje Sveučilište.

Do izdavanja propisane diplome studentu se izdaje potvrda o završetku specijalističkog studija.

Potvrdu potpisuje rektor Sveučilišta.

Svečanu promociju sveučilišnih specijalista obavlja rektor.

# XVII. NASTAVAK PREKINUTOG SVEUČILIŠNOG SPECIJALISTIČKOG STUDIJA

**Članak 33.**

Studenti koji su prekinuli specijalistički studij imaju pravo nastaviti prekinuti studij, pod uvjetima koje utvrdi Vijeće sveučilišnog specijalističkog studija i potvrdi Vijeće sveučilišnih specijalističkih studija.

# XVIII. PRIJELAZ NA STUDIJ

**Članak 34.**

Student koji je započeo specijalistički studij na drugom visokom učilištu u Republici Hrvatskoj ili u inozemstvu, iz područja koja se ustrojavaju i izvode na Sveučilištu, može nastaviti studij pod uvjetima koje utvrdi Vijeće specijalističkog studija.

**XIX. NADLEŽNA TIJELA**

**Članak 35.**

Svaki specijalistički studij Sveučilišta ima svoje vijeće, kojega u pravilu čine nastavnici na znanstveno -nastavnim radnim mjestima uključeni u provedbu nastave na studiju, voditelja i zamjenika voditelja sveučilišnog specijalističkog studija te može imati tajnika.

Vijeće specijalističkog studija:

* predlaže uključivanje pristupnika u specijalistički studij, odobravanje nastavka prekinutog studija i odobravanje prijelaza na studij,
* brine o kvaliteti studijskog programa i njegova izvođenja,
* prati napredovanje studenata tijekom studija, na temelju izvješća studenata i mentora,
* brine o financijskim i materijalnim sredstvima studija.

Vijeće sveučilišnog specijalističkog studija predlaže, a Senat imenuje voditelja i zamjenika voditelja studija.

Voditelj studija predsjednik je Vijeća sveučilišnog specijalističkog studija.

**Članak 36.**

Voditelj sveučilišnog specijalističkog studija i njegov zamjenik za svoj rad odgovaraju Senatu i rektoru.

Voditelj specijalističkoga studija imenuje se na četiri godine. Ista osoba može biti ponovno imenovana.

Za voditelja specijalističkoga studija može biti imenovana osoba zaposlena na znanstveno-nastavnom radnom mjestu koja je nositelj obveznog kolegija na specijalističkom studiju.

Voditelj specijalističkog studija:

* predstavlja i zastupa specijalistički studij u radu Vijeća specijalističkih studija;
* osigurava izvođenje programa sveučilišnog specijalističkog studija u skladu sa zakonom, Statutom Sveučilišta i ovim Pravilnikom;
* predsjeda Vijećem sveučilišnog specijalističkog studija i potpisuje njegove odluke;
* nakon završetka ciklusa specijalističkoga studija podnosi pisano izvješće o radu specijalističkoga studija Vijeću specijalističkih studija i rektoru;
* utvrđuje raspored nastave u dogovoru s nastavnicima;
* predlaže Vijeću sveučilišnog specijalističkog studija imenovanje mentora i komentora;
* obavlja i druge poslove koji proizlaze iz organizacije i izvedbe studija, a koji prema ovom Pravilniku nisu u nadležnosti drugih tijela.

Zamjenik voditelja studija pomaže voditelju studija u svim poslovima i zamjenjuje ga po potrebi.

Vijeće pojedinog sveučilišnog specijalističkog studija donosi Poslovnik o svojem radu.

**Članak 37.**

Sjednice Vijeća sveučilišnog specijalističkog studija održavaju se prema potrebi. Predsjednik Vijeća sveučilišnog specijalističkog studija dužan je sazvati sjednicu Vijeća sveučilišnog specijalističkog studija prije početka ciklusa studija.

Stručno vijeće razmatra pitanja organizacije i izvedbe studija u skladu s ovim Pravilnikom te obavlja poslove koje mu posebnom odlukom povjere Senat odnosno Vijeće sveučilišnih specijalističkih studija.

Stručno vijeće može odlučivati kada je na sjednici nazočno više od polovine ukupnog broja njegovih članova i donosi odluke natpolovičnom većinom nazočnih članova.

**Članak 38.**

Tajnik sveučilišnog specijalističkog studija obavlja sljedeće poslove:

* sudjeluje u organizaciji i provedbi postupka upisa na specijalistički studij;
* prati evidenciju upisa studenata, financijske rezultate upisa i trošenje sredstava te o tome izvješćuje voditelja specijalističkog studija;
* brine o dokumentaciji i drugim aktima u vezi sa specijalističkim studijem;
* vodi zapisnike sa sjednica Stručnog vijeća specijalističkog studija;
* brine o provedbi odluka i zaključaka Stručnog vijeća, Vijeća sveučilišnih specijalističkih studija i Senata vijeća u vezi sa specijalističkim studijem;
* obavještava nastavnike i studente o rasporedu nastave;
* posreduje u komunikaciji između studenata i nastavnika odnosno studenata i mentora;
* osigurava ostale uvjete za administrativno poslovanje specijalističkog studija.

**Članak 39.**

Sastav i uloga Vijeća sveučilišnih specijalističkih studija određeni su člankom 37. Statuta Sveučilišta u Zadru.

Vijeće sveučilišnih specijalističkih studija :

* koordinira rad specijalističkih studija,

razmatra pojedina pitanja i donosi odluke u vezi s uključivanjem pristupnika u specijalističke studije u skladu s ovim pravilnikom,

* razmatra zamolbe studenata i donosi odluke o odobrenjima produljenja rokova za izvršavanje studentskih obveza,
* razmatra zamolbe studenata i predlaže Senatu rješenja o predmetima u njegovoj nadležnosti,
* podnosi Senatu zahtjev o oduzimanju akademskog stupnja sveučilišnog specijalista.

**XX. ODUZIMANJE ZVANJA SVEUČILIŠNOG SPECIJALISTA**

**Članak 40.**

Zvanje sveučilišnog specijalista oduzima se ako se utvrdi da je specijalistički rad rezultat grubog kršenja akademske čestitosti (plagijat ili krivotvorina).

Postupak oduzimanja odgovara postupku stjecanja zvanja, u skladu s odredbama Statuta Sveučilišta i ovog Pravilnika.

Oduzimanje zvanja sveučilišnog specijalista provodi se na temelju zahtjeva Vijeća specijalističkog studija, uz priloženu dokumentaciju koja sadrži:

- obrazloženi prijedlog predlagača za pokretanje postupka,

- podatke o autoru,

- prijavu s obrazloženom temom specijalističkog rada (sinopsis),

Odluku o prihvaćanju teme specijalističkog rada,

- Odluku Vijeća sveučilišnih specijalističkih studija o imenovanju članova stručnog povjerenstva za ocjenu specijalističkog rada,

- izvješća povjerenstva za ocjenu specijalističkog rada,

- Odluku Vijeća sveučilišnih specijalističkih studija o prihvaćanju izvješća povjerenstva za ocjenu i imenovanju stručnog povjerenstva za obranu,

- zapisnik o obrani specijalističkog rada,

- jedan (1) primjerak specijalističkog rada.

Sukladno zahtjevu i dokumentaciji navedenoj u stavku 3. ovog članka, Senat imenuje stručno povjerenstvo od najmanje 3 (tri) a najviše 5 (pet) članova iz redova sveučilišnih nastavnika iz znanstvenog područja i znanstvenog polja iz kojeg je bio specijalistički rad.

U povjerenstvo iz stavka 4. ovoga članka ne mogu biti imenovani mentor, komentor niti osoba koja je bila član stručnog povjerenstva u postupku stjecanja osporavanog akademskog stupnja.

Povjerenstvo iz stavka 3. ovog članka razmatra i ocjenjuje prijedlog za oduzimanje specijalističkog zvanja i dužno je najkasnije u roku od 60 dana od dana primitka prijedloga za oduzimanje specijalističkog zvanja podnijeti izvješće Senatu.

Podnositelju prijave i osobi čiji se akademski stupanj osporava dostavlja se izvješće iz stavka 6. ovog članka.

Podnositelj prijave i osoba čiji se akademski stupanj osporava mogu u roku od 30 dana od primitka izvješća dati svoje pisano očitovanje.

Stručno povjerenstvo u razmatranju prijedloga traži mišljenje etičkog povjerenstva Sveučilišta u Zadru.

**Članak 41.**

Na temelju izvješća stručnog povjerenstva iz prethodnog članka Senat donosi odluku.

Uz Odluku Senata o oduzimanju specijalističkog zvanja prilaže se dokumentacija koja sadrži:

- podatke o autoru,

- imena članova stručnog povjerenstva za oduzimanje specijalističkog zvanja i

- izvješće stručnog povjerenstva za oduzimanje specijalističkog zvanja.

**Članak 42.**

U slučaju da Senat donese odluku o oduzimanju specijalističkog zvanja, rektor će poništiti diplomu o zvanju sveučilišnog specijalista, i to najkasnije u roku od 30 dana od dana donošenja odluke Senata o oduzimanju zvanja.

Odluka o oduzimanju zvanja sveučilišnog specijalista unosi se u Knjigu sveučilišnih specijalista Sveučilišta.

Diploma o stjecanju zvanja sveučilišnog specijalista poništava se stavljanjem na nju klauzule o poništenju.

Osoba kojoj je oduzeto zvanje sveučilišnog specijalista dužna je vratiti Sveučilištu diplomu sveučilišnog specijalista.

U postupku oduzimanja zvanja sveučilišnog specijalista članovi stručnog povjerenstva i Senat obvezni su postupati u skladu s propisima o autorskopravnoj zaštiti pisanog znanstvenog djela.

**XXI. EVIDENCIJA I DOKUMENTACIJA O STUDENTIMA**

**Članak 43.**

Evidenciju i dokumentaciju o studentima specijalističkih studija vodi i provodi, u skladu sa Zakonom i sveučilišnim općim aktima, Ured za poslijediplomske studije.

Evidencije iz stavka 1. ovoga članka vode se u elektroničkom obliku (ISVU, Modul za poslijediplomske studije), a mogu se, sukladno općim aktima, voditi i u papirnatom obliku.

Ured za poslijediplomske studije dužan je obavijestiti javnost o naslovima tema završenih specijalističkih radova, ustrojiti popis svih završenih studenata i pripremiti promociju studenata u akademsko zvanje.

**XXII. PRAĆENJE KVALITETE SPECIJALISTIČKIH STUDIJA**

**Članak 44.**

Praćenje i unaprjeđivanje kvalitete specijalističkih studija provode:

* Ured za osiguravanje kvalitete
* Vijeća sveučilišnih specijalističkih studija
* Povjerenstvo za unaprjeđivanje kvalitete
* Sveučilišni ECTS koordinator i ECTS koordinatori na odjelima koji sudjeluju u izvođenju studija

Praćenje kvalitete studija obuhvaća praćenje kvalitete izvođenja nastave i to za svaki predmet, te kvalitete izvođenja cijelog studijskog programa.

Za praćenje i unaprjeđivanje kvalitete na specijalističkim studijima potrebno je provoditi istraživanje i anketiranje studenata i nastavnika o: izvođenju nastave, nastavnim sadržajima, literaturi, uvođenju novih pristupa i oblika izvođenja nastave, ispitima, komunikaciji s nastavnicima, informiranosti studenta o studijskom programu, utjecaju studenta na sadržaj studijskih programa, izvođenju nastave te radnom opterećenju studenta izraženom u ECTS-ima.

Praćenje kvalitete obuhvaća i sustavnu analizu načina provjere znanja, polaganja ispita, uspješnost studiranja, zatim analizu mobilnosti studenata unutar sveučilišta i izvan sveučilišta odnosno mobilnost unutar hrvatskog i europskog visokoobrazovnog prostora.

# AKADEMSKA ČESTITOST

# Članak 45.

Tijekom studija i prilikom pisanja specijalističkog rada studenti se trebaju pridržavati svih etičkih načela vezanih uz znanstvenu, umjetničku i nastavnu djelatnost, stručni rad, međusobne odnose i javno istupanje.

Postupci u slučaju grubog kršenja akademske čestitosti (plagijat, krivotvorina i dr.), povrede etičkih načela te postupak sprječavanja i sankcioniranja neetičkog postupanja definirani su člankom 39. ovog Pravilnika, odredbama Etičkog kodeksa Sveučilišta u Zadru te odgovarajućim etičkim kodeksima koji se odnose na djelovanje unutar pojedine struke.

**XXIV. PRIJELAZNE I ZAVRŠNE ODREDBE**

Članak 46.

Ovaj pravilnik stupa na snagu istekom osmog (8.) dana od dana objave na mrežnim stranicama Sveučilišta.

Stupanjem na snagu ovog Pravilnika prestaje važiti Pravilnik KLASA: 012-01/16-02/07

URBROJ: 2198-1-79-16-20-07 (lipanj 2020.)

Studenti upisani na specijalističke studije, koji su dobili dopusnice prije stupanja na snagu ovog pravilnika, nastavljaju studij prema pravnim pravilima tog studija.

Odredbe ovog pravilnika u cijelosti se primjenjuju na specijalističke studije za koje će postupak inicijalne akreditacije započeti nakon stupanja na snagu ovog pravilnika.

Postojeći specijalistički studiji dužni su se uskladiti s ovim pravilnikom u roku tri mjeseca od dana njegova stupanja na snagu.

Dok na Sveučilištu postoji samo jedan specijalistički studij, Vijeće sveučilišnog specijalističkog studija preuzima ingerencije Vijeća sveučilišnih specijalističkih studija do trenutka pokretanja drugih specijalističkih studija.

Na sve odnose koji nisu regulirani ovim Pravilnikom primjenjivat će se odredbe Zakona o visokom obrazovanju i znanstvenoj djelatnosti te opći akti Sveučilišta u Zadru.

Za tumačenje odredaba ovog Pravilnika nadležan je Senat Sveučilišta u Zadru.

**Članak 47.**

Procedure predviđene ovim pravilnikom ili drugim aktima Sveučilišta uobličene su u obrascima koji prate sve predviđene aktivnosti od prijave na natječaj do predaje specijalističkog rada u digitalni repozitorij.

KLASA: 025-02/23-02/13

URBROJ : 2198-1-79-06-23-.01

Rektorica

prof. dr. sc. Dijana Vican

**DODATAK**

Obrasci

* Obrazac PDSS-01 - Imenovanje mentora/komentora, odobrenje teme specijalističkog rada, prijedlog povjerenstva
* Obrazac PDSS-02 - Predaja specijalističkog rada u postupak ocjene
* Obrazac PDSS-03 - Suglasnost mentora/komentora za predaju specijalističkog rada u postupak ocjene
* Obrazac PDSS-04 - Ocjena specijalističkog rada
* Obrazac PDSS-05 - Zapisnik javne obrane specijalističkog rada
* Suglasnost mentora za predaju digitalnog i tiskanih primjeraka specijalističkog rada nakon obrane
* Izjava o akademskoj čestitosti (uključuje potpis; za pohranu u dosje)
* Temeljna dokumentacijska kartica